
PARLAMENTUL ROMÂNIEI

CAMERA DEPUTAŢILOR

	COMISIA PENTRU ADMINISTRAŢIE PUBLICĂ ŞI  AMENAJAREA TERITORIULUI 


	Bucureşti,
	22.02.2022

	Nr.
	4c-7/255



    Către,

              Biroul Permanent al Camerei Deputaţilor

Vă înaintăm alăturat raportul asupra Proiectului de Lege privind achiziţia de echipamente de protecţie şi aparatură medicală şi de construcţie de infrastructură spitalicească, transmis Comisiei pentru administraţie publică şi amenajarea teritoriului pentru examinare pe fond, cu adresa nr. Plx.357 din 10 iunie 2020.
Vicepreşedinte
Angelica FĂDOR 

RAPORT 

asupra Proiectului de Lege privind achiziţia de echipamente de protecţie şi aparatură medicală şi de construcţie de infrastructură spitalicească 

În conformitate cu prevederile art.94 și 115 alin.(1) din Regulamentul Camerei Deputaţilor, republicat, cu modificările și completările ulterioare, Comisia pentru administraţie publică şi amenajarea teritoriului a fost sesizată prin adresa nr. PLx.357 din 10 iunie 2020, cu dezbaterea pe fond în procedură de urgență asupra Proiectului de Lege privind achiziţia de echipamente de protecţie şi aparatură medicală şi de construcţie de infrastructură spitalicească.
La întocmirea prezentului raport, Comisia pentru administraţie publică şi amenajarea teritoriului a avut în vedere:
· avizul favorabil  al Consiliului Legislativ cu observații și propuneri (nr.353/13.04.2020) 
· avizul favorabil  al Consiliului Economic și Social ( nr. 3051/4.04.2020)
· avizul favorabil al Comisiei pentru sănătate și familie (nr.4c-10/191/ 30.06.2020)
· avizul  negativ al Comisiei pentru industrii și servicii (nr.4c-3/276/13.03.2021)
· Guvernul nu susține adoptarea proiectului de lege - adresa nr.  nr.937/DPSG/02.06.2020    
Senatul a adoptat proiectul de lege în ședința din 3 iunie 2020 cu respectarea prevederilor art.76 alin.(2) din Constitutia României, republicată.
Camera Deputaţilor este Camera decizională în conformitate cu prevederile art.75 din Constituţia României, republicată, şi ale art.92 alin.(9) din Regulamentul Camerei Deputaţilor, republicat, cu modificările și completările ulterioare.

Proiectul de lege are ca obiect reglementarea achiziţiei de echipamente de protecţie şi aparatură medicală, precum şi a construcţiei de infrastructură spitalicească, în vederea acoperirii necesarului, într-un termen scurt, la nivel naţional, în contextul crizei Covid-19. În acest sens, prin acest proiect de lege, se propune atribuirea de către Guvernul României, Guvernelor Statelor membre ale Uniunii Europene și non UE de contracte de achiziție de echipamente de protecție și aparatură medicală, spitale de campanie (ROL 1-3), precum și de construcție de infrastructură spitalicească, pe baza ofertei acestora și a necesarului stabilit de Guvernul României. 
În conformitate cu prevederile art.62 din Regulamentul Camerei Deputaţilor, republicat, cu modificările și completările ulterioare, membrii Comisiei pentru administrație publică și amenajarea teritoriului au examinat proiectul de lege în ședința din 22 februarie 2022. La lucrările Comisiei pentru administraţie publică şi amenajarea teritoriului au fost prezenți deputaţi conform listei de prezență. 

În urma examinării proiectului de lege şi a opiniilor exprimate, membrii Comisiei pentru administraţie publică şi amenajarea teritoriului au hotărât cu majoritate de voturi să propună plenului Camerei Deputaților respingerea Proiectului de Lege privind achiziţia de echipamente de protecţie şi aparatură medicală şi de construcţie de infrastructură spitalicească, din următoarele considerente:
         1.Atribuirea contractelor de un guvern unui alt guvern reprezintă o situaţie specială de exceptare de la aplicarea normelor de atribuire a anumitor contracte de achiziţii publice în domeniile apărării şi securităţii reglementate la art. 22 lit. f) din Ordonanţa de urgenţă a Guvernului nr. 114/2011 privind atribuirea anumitor contracte de achiziţii publice în domeniile apărării şi securităţii cu modificările şi completările ulterioare, care stipulează:
Prezenta ordonanţă de urgenţă nu se aplică în următoarele cazuri:
,,f) contractelor atribuite de un guvern unui alt guvern referitoare la:
· furnizarea de produse militare sau produse sensibile; sau
· lucrări şi servicii în legătură directă cu astfel de produse; sau
· lucrări şi servicii special destinate unor scopuri militare sau lucrări şi servicii cu caracter sensibil; ”
La analiza prevederii excepţiei invocate se poate constata, pe de o parte, că exceptarea este instituită de la regulile de atribuire a contractelor de achiziţii publice în domeniile apărării şi securităţii, iar pe de altă parte, că excepţia se aplică doar contractelor atribuite de la un guvern unui alt guvern care au ca obiect furnizarea de produse militare sau produse sensibile, lucrări şi servicii în legătură directă cu acestea, lucrări şi servicii special destinate unor scopuri militare sau cu caracter sensibil. Având în vedere cele menţionate, apreciem că atribuirea de către Guvernul României, Guvernelor Statelor UE şi non UE de contracte de achiziţie de echipamente de protecţie şi aparatură medicală, spitale de campanie (ROL 1-3) precum şi de construcţie de infrastructură spitalicească, în forma reglementată de articolul unic al proiectului de lege, nu se încadrează în excepţia reglementată la art. 22 lit. f) din Ordonanţa de urgenţă a Guvernului nr. 114/2011. 
2.Totodată, facem precizarea că excepţia privind atribuirea contractelor de un guvern unui alt guvern este specifică legislaţiei în materia achiziţiilor publice în domeniile apărării şi securităţii şi ca urmare nu este reglementată şi la nivelul legislaţiei în domeniul achiziţiilor publice (Legea nr. 98/2016 privind achiziţiile publice). De asemenea, trebuie precizat că excepţiile de la aplicarea legislaţiei în materia achiziţiilor publice în domeniile apărării şi securităţii, precum şi de la aplicarea legislaţiei în materia achiziţiilor publice, achiziţiilor sectoriale, concesiunilor sunt expres şi limitativ prevăzute în cadrul legislaţiei naţionale la nivelul Ordonanţei de urgenţă a Guvernului nr. 114/2011, respectiv la nivelul Legii nr. 98/2016, Legii nr. 99/2016 privind achiziţiile sectoriale şi Legii nr. 100/2016 privind concesiunile de lucrări şi concesiunile de servicii, fiind corespunzătoare excepţiilor de la aplicarea dispoziţiilor legislaţiei comunitare relevante şi anume Directiva 2009/81/CE, Directiva 2014/24/UE, Directiva 2014/25/UE, Directiva 2014/23/UE, transpuse la nivel național.
3. Precizăm că vânzările între guverne, denumite „G2G”, despre care se face vorbire şi în Expunerea de motive, sunt într-adevăr utilizate în prezent pentru achiziţii în domeniul apărării şi securităţii şi acestea şi-au dovedit utilitatea în situaţii speciale generate de restrângeri bugetare şi restructurarea forţelor armate, de unde se poate deduce că ar putea fi benefice şi în contextul avut în vedere de această iniţiativă legislativă. Însă, această formă de tranzacţii între guverne are o reglementare expresă la nivel comunitar prin Directiva 2009/81/CE transpusă la nivel naţional prin Ordonanţa de urgenţă a Guvernului nr. 114/2011.
4. Prezentul proiect de lege trebuia să reglementeze clar cel puţin următoarele aspecte: ce autorităţi şi în funcţie de ce criterii stabilesc acestea necesităţile de achiziţie avute în vedere prin soluţia propusă şi prin ce act le aprobă Guvernul; care sunt criteriile şi procedura în funcţie de care sunt alese guvernele cărora li se atribuie contractele de achiziţie; care sunt condiţiile şi procedura de atribuire efectivă; ce autorităţi au atribuţii în acest sens şi ce acte ar trebui să adopte Guvernul în acest context; în ce situaţii se aplică o astfel de modalitate specială de achiziţie. Astfel, în contextul descris anterior, cu atât mai mult apreciem că o reglementare lacunară şi neclară ca cea propusă în forma prezentată, nu numai că nu creează premisele atingerii scopului propus, ci, dimpotrivă, poate da naştere unor interpretări şi aplicări neunitare, cu impact negativ asupra modalităţii de gestionare a resurselor publice bugetare şi în detrimentul sănătăţii populaţiei, pe care statul are obligaţia constituţională de a o asigura, conform art. 34 alin. (2) din Constituţia României, republicată.

În raport cu obiectul şi conţinutul său, propunerea legislativă face parte din categoria legilor ordinare.
	  
Vicepreşedinte
	Secretar

	Angelica FĂDOR 
	Oana-Alexandra CAMBERA 


         Șef serviciu, Cristian Bitea
          Consilier parlamentar, Elena Hrincescu

